Fem gange fra maj til november overså Forsvarsministeriets departementschef, Thomas Ahrenkiel, alarmsignaler, der ifølge forsvarsminister Trine Bramsen »burde have bimlet og bamlet« i sagen om svindel i Forsvarets Ejendomsstyrelse.

Men departementschefen overlever – medmindre der kommer nye oplysninger frem i sagen, der kan belaste ham.

Forsvarsminister Trine Bramsen sagde ved et pressemøde i Forsvarsministeriet tirsdag, at hun fortsat har tillid til sin departementschef, på trods af at han overså de mange advarselssignaler.

Den første advarselslampe begyndte at blinke den 13. maj, da Rigsrevisionen sendte et såkaldt åbningsbrev stilet til departementschefen, om at man ville igangsætte en forundersøgelse af indkøb hos Forsvarsministeriets Ejendomsstyrelse. Det fremgår af den redegørelse, som Forsvarsministeriet offentliggjorde tirsdag.

Anden og tredje advarselslampe begyndte at blinke, da sagen var på dagsordenen til departementets ledelsesmøde den 21. august og igen den 17. september.

Fjerde advarselslampe blinkede den 1. oktober, da departementschefen deltog i et møde om generel status på ejendomsområdet.

Den femte advarselslampe modtog departementschefen i en mail, da koncernstyringsdirektøren sendte sagsnotatet om skandalen til ham.

Den mail læste Thomas Ahrenkiel ikke.

Alligevel placerer forsvarsminister Trine Bramsen i første omgang hovedansvaret på niveauet af chefer lige under departementschefen:

»Hovedansvaret er hos koncernstyringschefen, og man skal rette pilen hen, hvor den hører til. Den store viden om sagen har været hos koncernstyringsdirektøren,« siger Trine Bramsen.

»Det her handler jo også om, hvor det reelle ansvar ligger. Jeg tror, at da sagens alvor står klart for departementschefen for en uge siden – umiddelbart inden jeg bliver informeret – der bliver han lige så chokeret, som jeg er.«

Direktøren i Forsvarsministeriets Ejendomsstyrelse, Hans Høyer, og koncernstyringsdirektør i Forsvarsministeriet, Per Pugholm Olsen, er nu fritaget for tjeneste, mens sagen undersøges.

»Ledelsesopgaven er min. Det er mig, der beslutter, hvem jeg har tillid til. Sådan som jeg har fået det oplyst, bliver departementschefen lige så overrasket over omfanget af den her sag, som har ligget hos medarbejdere lige under ham,« siger Trine Bramsen.

Forsvarsministeren er ekstremt kritisk over, at hverken hun selv eller hendes forgænger blev orienteret om sagen.

»Det er dybt kritisabelt, at jeg først sent fik besked. Jeg er afhængig af de oplysninger for at kunne passe mit arbejde. Der er sket store fejl i behandlingen i den sag. Det skal i mine øjne have konsekvenser.«

Statsrevisorerne har på baggrund af en undersøgelse fra Rigsrevisionen rettet sin skarpest mulige kritik af Forsvarets Ejendomsstyrelse.

Whistleblower

Det var en whistleblower fra et firma i byggebranchen, der gjorde Rigsrevisionen opmærksom på problemerne med Forsvarets regnskaber. Whistlebloweren opdagede mistænkelige overførsler fra Forsvaret til firmaet. Whistlebloweren er uddannet revisor og undrede sig blandt andet over, at Forsvarets Ejendomsstyrelse ofte overførte flere penge, end bestilte opgaver faktisk kostede.

På den måde blev Forsvarets saldo hos whistleblowerens firma brugt som en slags skjult bankkonto. De overskydende penge blev blandt andet brugt til indkøb af køkkener, PH-lamper, varmeblæsere og vingaver.

I første omgang forsøgte whistlebloweren forgæves at gøre firmaets chef og firmaets revisor opmærksom på problemet. Derefter rettede han i år henvendelse til Rigsrevisionen.

Forsvarsminister Trine Bramsen vil nu stramme op på Forsvarsministeriets whistleblowerordning, siger hun:

»Når jeg læser den beskrivelse, jeg har fået af sagens forløb, så er whistleblowerens oplysninger ikke blevet taget alvorligt nok. Det er bare ét lille element af rigtig mange elementer i denne her sag, hvor alle alarmklokker burde ringe,« siger hun og fortsætter.

»Det er så væsentligt, at der er tillid til Forsvaret, derfor skal alle henvendelser, der kommer, ses på med allerstørste alvor. Hvis der er medarbejdere eller borgere, der har mistanke til, at der foregår svindel på forsvarets område, så skal det undersøges til bunds,« siger Trine Bramsen.

To tidligere civilt ansatte i Forsvarets Ejendomsstyrelse er tiltalt i sagen. Derudover er en tidligere ansat i en entreprenørvirksomhed og to selvstændige erhvervsdrivende også tiltalt.